32010R1241
L 338/8
SLUŽBENI LIST EUROPSKE UNIJE
20.12.2010.
PROVEDBENA UREDBA VIJEĆA (EU) br. 1241/2010
od 20. prosinca 2010.
o izmjeni Uredbe (EZ) br. 452/2007 o uvođenju konačne antidampinške pristojbe na uvoz dasaka za glačanje podrijetlom, među ostalim, iz Narodne Republike Kine
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1515/2001 od 23. srpnja 2001. o mjerama koje o mjerama koje Zajednica može poduzeti slijedom izvješća koje je donijelo Tijelo za rješavanje sporova WTO-a u pogledu antidampinških pitanja i pitanja o zaštiti od subvencioniranog uvoza (1), a posebno njezin članak 2. stavak 1.,
uzimajući u obzir prijedlog koji je podnijela Komisija nakon savjetovanja sa Savjetodavnim odborom,
budući da:
A. POSTUPAK
1. Mjere na snazi
(1)
Nakon antidampinškog ispitnog postupka koji se odnosi na uvoz dasaka za glačanje podrijetlom iz Narodne Republike Kine („NRK”) i Ukrajine („prvi ispitni postupak”), antidampinške mjere uvedene su Uredbom Vijeća (EZ) br. 452/2007 od 23. travnja 2007. (2). Ta Uredba stupila je na snagu 27. travnja 2007.
(2)
Podsjeća se da je stopa konačne antidampinške pristojbe uvedene na daske za glačanje koje proizvodi kineski proizvođač izvoznik Since Hardware (Guangzhou) Co. Ltd („Since Hardware”) iznosila 0 %, dok je za ostale kineske proizvođače izvoznike bila u rasponu od 18,1 % i 38,1 %. Nakon daljnje privremene revizije, te stope pristojba povećane su najviše za 42,3 % Provedbenom uredbom Vijeća (EU) br. 270/2010 od 29. ožujka 2010. o izmjeni Uredbe (EZ) br. 452/2007 (3).
2. Pokretanje novog postupka
(3)
U obavijesti objavljenoj u Službenom listu Europske unije (4) („obavijest o pokretanju postupka”), Komisija je 2. listopada 2009. najavila pokretanje antidampinškog ispitnog postupka prema članku 5. Uredbe Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (5) („Osnovna uredba”), koji se odnosi na uvoz u Uniju dasaka za glačanje podrijetlom iz NRK-a, ograničenog na društvo Since Hardware. U obavijesti o pokretanju postupka Komisija je, također, najavila pokretanje revizije prema članku 2. stavku 3. Uredbe (EZ) br. 1515/2001 kako bi omogućila svaku potrebnu izmjenu Uredbe (EZ) br. 452/2007 u svjetlu izvješća Žalbenog tijela WTO-a pod nazivom „Meksiko - konačne antidampinške mjere na govedinu i rižu” (AB-2005-6) (6). Ovo izvješće u stavcima 305. i 306. propisuje da proizvođača izvoznika za kojeg je tijekom početnog ispitnog postupka utvrđeno da ne posluje po dampinškim cijenama treba isključiti iz opsega konačne mjere uvedene kao rezultat takvog ispitnog postupka i ne može podlijegati upravnoj reviziji i reviziji u vezi s promijenjenim okolnostima.
3. Isključivanje društva Since Hardware iz konačne antidampinške mjere uvedene Uredbom (EZ) br. 452/2007.
(4)
Društvo Since Hardware trebalo bi isključiti iz konačne antidampinške mjere uvedene Uredbom (EZ) br. 452/2007 kako ne bi istodobno bilo podvrgnuto dvama antidampinškim postupcima,
DONIJELO JE OVU UREDBU:
Članak 1.
Uredba (EZ) br. 452/2007 mijenja se kako slijedi:
U članku 1. stavku 2., u tablici se briše unos koji se odnosi na društvo Since Hardware (Guangzhou) Co. Ltd, a unos „Sva ostala trgovačka društva” zamjenjuje se unosom „Sva ostala trgovačka društva (osim društva Since Hardware (Guangzhou) Co. Ltd, Guangzhou - dodatna oznaka TARIC A784)”.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. prosinca 2010.